kardosdrur/scandi-wiki huggingface dataset:
Patrick Mortensen

Patrick Mortensen (født 13. september 1989) er en dansk professionel fodboldspiller, hvis primære position på banen er i angrebet. Han spiller som kaptajn for AGF i den danske Superliga.

Spillerkarriere 
Mortensen har i løbet af sin ungdom tidligere været repræsenteret på diverse ungdomshold i københavnske fodboldklubber såsom AB 70, Amager United og det fælles amagerkanske fodboldsamarbejde på ynglingeplan, FS Amager, som undervejs foretog et navneskifte til "Amager – Øens Hold".

Angriberen påbegyndte sin seniorkarriere for den daværende 1. divisionsklub Boldklubben Fremad Amager Mortensen var i perioden forinden debuten på seniorplan blevet tilladt at træne som amatør med amagerkanernes førstehold af den daværende cheftræner Benny Johansen og overbeviste klubbens professionelle ledelse om at tilbyde ham en mere permanent kontrakt, hvilket endelig skete den 5. november 2006. Den 190 centimeter høje angriber debuterede officielt som 17-årig for klubbens førstehold den 15. oktober 2006 (en måned efter hans 17 års fødselsdag) i forbindelse med en hjemmebanekamp i Sundby Idrætspark mod Lyngby Boldklub i 1. division, da han blev skiftet ind i det 84. minut i stedet for Lars Brøgger. Mortensen nåede efterfølgende samlet 10 optrædener med en enkelt scoring (i hjemmebanekampen mod Thisted FC den 15. april 2007) til følge i 2006/07-sæsonen, hvorefter Fremad Amager rykkede ned i den tredjebedste fodboldrække.

Med virkning fra og med den 1. august 2007 skiftede offensivspilleren til Superliga-klubben Brøndby IF på en to-årig aftale (på kontrakt indtil juni 2009) og fulgte således med en af sine tidligere cheftrænere Peer F. Hansen til Brøndby IF, hvor Hansen kort tid forinden var blevet ansat U/21-træner. Mortensen begyndte tilværelsen her på Vestegnsklubbens reservehold (andethold fortrinsvist bestående af klubbens U/21-holdstrup) i 2. division Øst, hvor han fik sin debut den 19. august 2007 i forbindelse med en udebanekamp mod FC Roskilde. I starten af marts 2008 anvendte Mortensen en række fridage til at få en tre dage lang prøvetræning i stand med den nordfranske Ligue 1-klub Lille OSC, efter U/21-truppen forinden netop havde været på træningsophold hos, men det udløste imidlertidigt ikke et klubskifte for Mortensen og et videresalg for Brøndby IF.

I 2009 blev han lejet ud til Lyngby BK, som var så tilfredse med den hovedstødsstærke og elegante forward, at de beholdt ham fra 2010 til 2015.

Fra sommeren 2015 til udgangen af 2018 spillede han i norske Sarpsborg 08 FF.

Den 12. januar 2019 skrev han under på en fireårig kontrakt med AGF. En ny kontrakt blev underskrevet i juli 2022 som binder ham til AGF indtil sommeren 2024.

Referencer

Ekstern kilde/henvisning 
 Spillerprofil  hos sarpsborg08.no
 

Fodboldspillere fra Danmark
Fodboldspillere fra AB 70
Fodboldspillere fra Amager United
Fodboldspillere fra Amager (fodboldhold)
Fodboldspillere fra Fremad Amager
Fodboldspillere fra Brøndby IF
Fodboldspillere fra Lyngby Boldklub
Fodboldspillere fra Sarpsborg 08
Fodboldspillere fra AGF
Rami Jiowda

Rami Jiowda (født 12. juni 1988) er en tidligere dansk professionel fodboldspiller, hvis primære position var på den defensive midtbane.

Spillerkarriere 
Jiowda fik størstedelen af sin fodboldopdragelse i Boldklubben Fremad Amager og blev senere udtaget til øens fodboldsamarbejde Amager (ynglinge) i en periode i sin ungdom. Præstationerne på det fælles fodboldhold resulterede i den daværende cheftræner Benny Johansen for Fremad Amagers divisionshold lod den daværende ynglingespiller træne som amatør med førsteholdstruppen.

Jiowda fik sin debut på seniorniveau den 5. november 2006 for barndomsklubbens 1. seniorhold i forbindelse med en hjemmebanekamp mod FC Fredericia i 1. division, da han blev skiftet ind i det 75. minut i stedet for Tem Hansen. Indsatsen i kampen var nok til at overbevise klubbens professionelle ledelse at underskrive en mere permanent spillerkontrakt med ham. Jiowda nåede at deltage i samlet 11 divisionskampe (ingen scoringer) i hans debutsæson for amagerkanerne, der efter 2006/07-sæsonen rykkede ned i den tredjebedste fodboldrække. I efterårssæsonen 2007 blev det imidlertidigt kun til fire optrædener med klubbens bedste mandskab og klubbens ledelse valgte i vinterpausen 2007/2008 ikke at tilbyde en forlængelse af defensivspillerens spillerkontrakt.

Referencer 

Fodboldspillere fra Danmark
Fodboldspillere fra Amager (fodboldhold)
Fodboldspillere fra Fremad Amager
Fodboldspillere fra Dragør Boldklub
Fodboldspillere fra Kastrup Boldklub
Personer fra København
Jesper Hansen (fodboldspiller, født 1983)

Jesper Hansen (født 15. april 1983) er en dansk tidligere fodboldspiller, hvis primære position var  på midtbanen og i det offensive spil.

Karriere 
Som ungdomsspiller har han været forbi Glejbjerg SF og Agerbæk SF og efterfølgende i Esbjerg fB, hvor han nåede at spille i både Juniorligaen og Ynglingeligaen, inden han rykkede ud for 2. divisionsklubben Varde IF. 

I sommeren 2006 skiftede han til 1. divisionsklubben Fremad Amager, hvor han havde kontraktstatus som amatør. Han spillede det meste af efteråret 2006 på klubbens 2. hold, men trænede sammen med 1. holdet, da han fik sin debutkamp på klubbens førstehold i efterårets sidste kamp den 12. november 2006 på udebane mod SønderjyskE.

I sommeren 2007 skiftede han til Hvidovre IF, hvor han dog kun med i truppen en enkelt gang og ikke kom på banen.

Referencer

Eksterne henvisninger 

Fodboldspillere fra Danmark
Fodboldspillere fra Esbjerg fB
Fodboldspillere fra Fremad Amager
Fodboldspillere fra Hvidovre IF
Trendsætter

Trendsættere er mennesker  der har indflydelse på  hvilken mode vi skal følge, nogle der selv har forstand på moden og hvordan man sætter tøj sammen.
Nogle gange er trendsættere kendte mennesker, modeller  og/eller designere, f.eks. Kate Moss og Paris Hilton.
De der sætter tøj sammen, tager noget tøj på, og/eller designer det; nogle gange holder en trend i flere år, nogle gange kun få uger.

Mode
Sankt Albani Skole

Sct. Albani Skole (Sankt Albani Skole, Skt. Albani Skole) er en katolsk privatskole med adresse på Rømersvej i bydelen Bolbro i Odense, hvor skolens fundament og virke bygger på det katolsk-kristne livs- og menneskesyn. Skolen tilbyder undervisning fra børnehave til og med 9. klasse.

Eksterne henvisninger 
 Sct. Albani Skoles hjemmeside

Katolske skoler i Danmark
Uddannelse i Odense
Etableret i 1866
Østerbro i Odense
Sankt Norberts Skole (Vejle)

Sankt Norberts Skole (Sct. Norberts Skole) er en katolsk privatskole med adresse på Blegbanken i Vejle, hvor skolens fundament og virke bygger på det katolsk-kristne livs- og menneskesyn således som det kommer til udtryk i evangeliets og Kirkens lære. Skolen tilbyder undervisning til cirka 530 elever fra børnehaveklasse til og med 10. klassetrin. Desuden har skolen en daginstitution Sct. Norberts Børnehus med 18 vuggestuepladser og 65 børnehavepladser.

Sct. Norberts Skole blev oprettet i 1905 af Pastor Josef Brems.

Referencer

Eksterne henvisninger 

 Sankt Norberts Skoles hjemmeside

Katolske skoler i Danmark
Bygninger, konstruktioner og anlæg i Vejle
Etableret i 1905
Uddannelse i Vejle
Sydhæld

Sydhæld kaldes det i topografien, når en skråning har sin længderetning øst-vest og sit fald mod syd. Det, at hældningen vender mod syd, betyder, at solindstrålingen bliver helt eller næsten vinkelret på skråningens overflade. Det medfører, at solvarmen fordeles over et mindre areal, sådan at jorden bliver tidligere varm og når op på et højere temperaturmaksimum både i løbet af dagen og i løbet af sommeren.

Disse gunstige varmeforhold skaber et lokalklima og derfor også et sæt mikroklimaer, som svarer til forholdene langt længere sydpå. Derved er sydhældet blevet et refugium for varmeelskende, sydlige arter.

Danske eksempler på sydhæld er:
 Røsnæs på fjerdsiden
 Jernhatten på Kattegatsiden
 Kystskrænterne ved Svendborg

Udenlandske eksempler er:
 Dolomitterne i Østalperne
 Mont Ventoux' sydlige skråning
 Kløfterne ud mod Cornwalls kyst mod den Engelske Kanal

Topografi
Økologi
Klima
Quintus Caecilius Metellus Numidicus

Quintus Caecilius Metellus, senere med agnomen Numidicus (d. 91 f.Kr.) var en romersk politiker, der var konsul i 109 f.Kr., censor i 102 f.Kr. og som var patron for Gaius Marius. Han er far til Quintus Caecilius Metellus Pius.

Han tilhørte optimaterne og blev ved deres hjælp konsul i 109 f.Kr.. Efter endt konsulembede fik han kommandoen i Jugurthakrigen, hvor han havde Gaius Marius med som legat. Det kom dog til et brud mellem dem, og Marius tog hjem for at blive konsul. Uden Marius' hjælp vandt han slaget ved Muthul og tog derefter til Rom, hvor han fejrede triumf for sejren og blev tildelt sit agnomen. Krigen blev dog først endeligt vundet, da Marius og Lucius Cornelius Sulla nogle år senere fangede Jugurtha.

Som censor prøvede han uden held at få Lucius Appulejus Saturninus udelukket fra senatet. Det førte til, at Saturninus som folketribun fik sendt Metellus i eksil, fordi han nægtede at sværge en ed, der gav Marius' veteraner land. Han døde i eksil.

Politikere fra Romerriget
Tjek fødsels- og dødsår
Vejle Bibliotekerne

Vejle Bibliotekerne er centralbibliotek for bibliotekerne i Billund, Esbjerg, Fredericia, Haderslev, Kolding, Middelfart, Sønderborg, Tønder, Varde, Vejen og Aabenraa kommuner. Biblioteket er også bibliotek for Vejle Kommunes borgere.

Vejle Bibliotekerne er organiserede med et hovedbibliotek i Vejle og centerbiblioteker i Børkop, Egtved, Give og Jelling. Desuden har Vejle Bibliotekerne en bogbus.

Eksterne henvisninger 
 Link til Vejle Bibliotekerne

Folkebiblioteker i Danmark
Centralbiblioteker
Bibliotekerne
Update (Danmarks Medie- og Journalisthøjskole)

UPDATE – Center for journalistisk kompetenceudvikling er videnscenter for journalister, redaktionelle medarbejdere og ledere i danske medievirksomheder. UPDATE er pr. 1. januar 2007 resultatet af en fusion af institutionerne Center for Journalistik og Efteruddannelse (CFJE), Den journalistiske Efteruddannelse (DjE) og Åben Uddannelse (ÅU) ved Danmarks Journalisthøjskole (DJH).

Det ny videns- og efteruddannelsescenter har 1. januar 2007 cirka 30 ansatte, der har som primær opgave at samle og formidle viden om journalistik og kommunikation samt afvikling af kurser, seminarer og konferencer om journalistik.

Direktør for UPDATE er Jens Otto Kjær Hansen.

Ekstern henvisning 
 UPDATE.DK 

Uddannelsesinstitutioner i Aarhus
Lucius Sergius Catilina

Lucius Sergius Catilina (ca. 110 f.Kr.-62 f.Kr.) var en romersk politiker, der er mest kendt for sin mislykkede sammensværgelse i 63 f.Kr., der blev optrævlet af Marcus Tullius Cicero.

Han blev i starten støttet af Julius Cæsar og Marcus Licinius Crassus, men efter flere år at være blevet forbigået ved valget af ny konsul valgte han at oprette en hær i Etrurien. Cicero, der var konsul det år, afslørede sammensværgelsen, og efter en uretfærdig proces, der var ansporet af Cato, blev flere af Catilinas kumpaner henrettet, mens Catilina selv døde i kamp.

Tjek fødselsår
Politikere fra Romerriget
Virginia Henderson

Virginia Avenel Henderson (født 30. november 1897 i Kansas City, Missouri, død 19. marts 1996) var en amerikansk sygeplejerske, forfatter og professor, ofte kaldet: "First Lady Of Nursing", er stadig i dag en af de mest fremtrædende sygeplejeteoretikere i dansk sygepleje. 

Hendes definition af sygepleje er til dato en af de mest anvendte:

I slutningen af 1930'erne var hun medlem af en komité der reviderede læreplanerne for sygeplejerskeuddannelsen i USA, samtidig med at hun reviderede en stor lærebog i sygepleje. Hun fandt at det var et påtrængende behov for at formulere en definition, der indeholdt det som sygeplejen var og burde være. Bogen udkom i 1939.

Henderson opstillede 14 behov, hun mente er menneskets grundlæggende behov:
 At trække vejret normalt.
 At spise og drikke adækvat.
 At udskille legemets affaldsstoffer.
 At bevæge sig og indtage rigtige stillinger.
 At få tilstrækkelig søvn og hvile.
 At vælge hensigtsmæssig påklædning, og at klæde sig af og på.
 At holde legemstemperaturen indenfor normale grænser ved at tilpasse beklædningen og regulere den omgivende temperatur.
 At holde kroppen ren og velplejet og beskytte hud og slimhinder.
 At undgå risici i omgivelserne og undgå, at patienten volder andre skade.
 At meddele sig til andre ved at give udtryk for følelser, behov, angst m.v.
 At dyrke sin religion.
 At arbejde med noget, der kan give ham skaberglæde.
 At deltage i leg og underholdning af forskellig art.
 At lære at tilegne sig viden eller tilfredsstille den nysgerrighed, der fører til normal udvikling og sundhed.

Disse 14 punkter har siden dannet grundlag for mange dokumentationsredskaber, der anvendes i sygeplejen. Lidt efter årtusindskiftet begyndte den svenske dokumentationsmodel VIPS, der er inspireret af Hendersons arbejde og således baseres på dokumentation af 12 behovsområder, at vinde indpas på danske sygehuse. Stadig i dag ses en tilsvarende model anvendt, for eksempel i Region Hovedstaden og Region Sjællands fælles elektroniske patientjournal Sundhedsplatformens sygeplejedokumentation.

Referencer 

Sygeplejersker fra USA
Faglitterære forfattere fra USA
Jan-bøgerne

Jan-bøgerne er en serie på 81 drengebøger skrevet af Knud Meister og Carlo Andersen.  I bøgerne opklarer Jan masser af mysterier sammen med sin trofaste følgesvend Erling. Den originale serie udkom i perioden 1942-1964.

Historien 
De mange bind udkom på forskellige forlag: 1942-1947 på Barfoeds Forlag (nr. 1-10), 1947-1949 på Carl Allers Forlag (nr. 11-14), 1949 udkom nr. 15 og i 1950 nr. 16 på Bøthners Forlag. Desuden blev de første bøger i 1950 genoptrykt af Bøthners Forlag. Fra 1950 til 1964 udkom hele serien (bortset fra nr. 14 Jan spiller højt spil) på Wangels Forlag. 

Fra 1969 genudsendte Grafisk Forlag serien i tilfældig rækkefølge med den oprindelige nummer 17 Jan på sporet som den første. Serien blev dog aldrig den store succes, og efter udsendelsen af 37 bind, indstillede forlaget projektet. I 1981 udgav Forlaget Sesam enkelte bind til Disneys Bogklub.

På baggrund af bøgerne blev der i 1954 indspillet filmen Jan går til filmen, der dog ikke blev nogen stor succes. Den er i maj 2021 udgivet på DVD.

I tilknytning til bøgernes store succes i 1950'erne blev der i den periode udsendt både Jan-lommebøger, Jan-autografbøger og Jan-frimærkealbum. Jan-klubben, som kørte via Dansk Familie Blad, var populær. I forbindelse med Grafisk Forlags genudgivelser af bøgerne, udkom der fire Jan-blade, og i 1970'erne udkom de sidste Jan-lommebøger.

Jan-bøger er udgivet i en lang række lande, bl.a. Norge, Tyskland, Holland, Frankrig og Argentina.

Bogomslag 
Da Jan-bøgerne begyndte at udkomme i 1942, var Danmark besat af Tyskland under 2. verdenskrig, og der var censur og en nødvendig balancegang i forhold til værnemagten, så det var dristigt at lade bøgernes omslag være i Royal Air Forces farver blå, rød og hvid. De sidste to farver er samtidig de danske nationalfarver. Det stribede bogbind i disse farver blev fastholdt gennem alle årene.

Titler

Barfods, Allers, Bøthners og Wangels Forlag 
Stregerne mellem titlerne markerer forlagsskift.

Titlerne til og med nr. 14 (Jan spiller højt spil) er udgivet første gang før retskrivningsreformen i 1948 og ses derfor også stavet med gammel retskrivning.

Noter

Grafisk Forlag 
Ved udgivelsen af Grafisk forlag blev en alternativ nummerering benyttet. Det oprindelige nummer er tilføjet i parentes sammen med den oprindelige titel, hvis de adskiller sig.

Samme forfattere 
Carlo Andersen og Knud Meister udgav under pseudonymet Lisbeth Werner pigebogsserien om detektiven Puk.

Referencer

Eksterne henvisninger 
Jan hjemmesiden Janbog.dk med omfattende oplysninger om bøgerne og de tilhørende udgivelser som Jan-lommebøger m.v.
LIDT JAN 
 Knud Meister  – bibliografi.dk

Børnebøger
SQL injection

SQL injection (fra engelsk at indskyde) er et angreb rettet mod databaselaget i en applikation, ved at indskyde fjendtlig SQL kode i et SQL-kald. Angrebet udnytter en sårbarhed i håndteringen af brugerinput og databasekald. Hvis brugerens input ikke renses for specielle tegn og sætninger, kan applikationens databasekald blive manipuleret til at få en anden effekt end den ønskede. Dette kunne eksempelvis være uautoriseret administratoradgang til en websted.

SQL injection-angreb er ofte rettet mod hjemmesider med HTML-formularer, men kan rettes mod alle applikationer der har brugerinput og databasefunktionalitet.

I operationelle miljøer, er det blevet bemærket at applikationerne gennemsnitligt oplevede 71 angrebsforsøg i timen. Under angreb har nogen applikationer undertiden været oppe i et niveau, hvor de har oplevet 800-1300 angreb i timen. SQL injection tilskrives i øvrigt 83% af succesfulde hackerrelaterede brud på datasikkerheden.

Eksempel på et SQL injection angreb 

Antag at der eksisterer en simpel HTML-formular med to inputfelter;
 brugernavn
 kodeord
Dette kunne eksempelvis være en login-formular til en hjemmeside.

Det indtastede fra disse felter hentes ind i variabler i serverside-miljøet, i dette eksempel defineret til PHP variablerne, henholdsvis $bruger og $kodeord.

Derefter anvendes variablerne i et databasekald til at validere det indtastede brugernavn og password op mod en tabel i databasen. Denne validering foretages vha. et SQL-kald, som kunne se ud som følger:

SELECT bruger_id FROM bruger_database WHERE brugernavn='$bruger' AND kodeord='$kodeord' ;

Under normal brug, vil kaldet returnere bruger_id, givet en bruger blev fundet i bruger_database tabellen. Hvis en ondsindet bruger derimod taster følgende ind i bruger feltet:
' or 1=1 ; --
vil SQL-kaldet se ud som følger:

SELECT bruger_id FROM bruger_database WHERE bruger=' ' or 1=1 ; --' and kodeord='$kodeord' ;

Alt hvad der står efter -- ignoreres, og tilbage står således:

SELECT bruger_id FROM bruger_database WHERE bruger=' ' or 1=1 ;

Dette kald vil returnere brugerid'et på den første og bedste bruger i databasen (ofte administratoren), og den ondsindede bruger vil dermed skabe sig adgang.

Dette eksempel er kun et ud af mange typer af SQL injection. Den ondsindede bruger kunne også forsøge at slette tabeller eller databaser, afsløre brugernavne og kodeord eller andet.

Sikring mod SQL injection 

Der er flere forhold, en udvikler kan tage for at undgå at blive offer for et SQL injection-angreb. Først og fremmest bør ALT input renses for visse tegn. Visse specialtegn bør enten filtreres helt fra, eller konverteres (escapes), så de ikke behandles aktivt, men bliver gemt, som det tegn de repræsenterer.

For at begrænse et eventuelt angreb, er det desuden også vigtigt, at den bruger, der er forbundet til databasen, ikke har flere rettigheder end nødvendigt. Et login-script som det i eksemplet, behøver for eksempel ikke have adgang til at slette rækker, tabeller eller databaser, og det bør reflekteres i de rettigheder databasebrugeren har.

Noter 

Databaser
Udnyttelse af it-sikkerhedssårbarheder
Forskningens Døgn

Forskningens Døgn er en årligt tilbagevendende landsdækkende forskningsfestival i Danmark, der blev afholdt for første gang i 2005. 
Begivenheden finder sted i uge 17 i april måned.

Målet med Forskningens Døgn er at give befolkningen muligheden for at komme tættere på forskningen og forskerne muligheden for at vise befolkningen, hvad de arbejder med. 

Den overordnede arrangør af Forskningens Døgn er Forsknings- og Innovationsstyrelsen, der er en styrelse under Uddannelsesministeriet, men det er lokale aktører som forskningsinstitutioner, forskningsbaserede virksomheder og værtskommuner, der står for de enkelte arrangementer.

I 2011 kunne publikum opleve mere end 200 forskningsarrangementer fordelt over hele landet under Forskningens Døgn. Der er under Forskningens Døgn ofte tale om arrangementer, der giver publikum muligheden for selv at deltage aktivt i arrangementerne, f.eks. ved at deltage i videnskabelige forsøg.

Det er gratis at deltage i arrangementerne under Forskningens Døgn, og alle er velkomne.

Kronprinsesse Mary er protektor for Forskningens Døgn.

Eksterne kilder/henvisninger
 Facebook-side for Forskningens Døgn 
 Hjemmesiden for Forskningens Døgn 
 Hjemmesiden for Forsknings- og Innovationsstyrelsen

Se også
 FabLab
 Labitat
 Copenhagen Fablab
 Open Space Aarhus

Videnskab
Festivaler
Harskning

Harskning er en kemisk proces, der foregår i fødevarer som indeholder fedt. Processen forekommer i flerumættet fedt, og er den peroxidering af dobbeltbindingerne i de flerumættede fedtsyrer. Fødevarer, som f.eks. smør, der harsker, får en meget bitter smag.

Peroxidering
Peroxideringsreaktionen er en kemisk kædereaktion, som starter ved at der bliver dannet en fri radikal, som f.eks. O2- eller OH•. Det kan ske på forskellige måder, f.eks. ved høj varme eller ved belysning med UV-stråling. Det fri radikal reagerer med den flerumættede fedtsyre ved at fjerne et brintatom tæt ved en dobbeltbinding. Fedtsyren er nu en radikal som kan reagere med ilt og danne en ny radikal som reagerer med en ny fedtsyre. Således fortsætter reaktionen, der kaldes en kædereaktion, fordi der hele tiden dannes en ny radikal ved brug af en gammel. Den eneste måde en radikalreaktion kan stoppes er ved en reaktion mellem to radikaler, hvorved der dannes en ikke-radikal forbindelse.

Antioxidanter
Harskning kan forhindres, eller i hvert fald mindskes væsentligt, ved at tilsætte antioxidanter til fødevarerne. Antioxidanterne reagerer med de frie radikaler og neutraliserer dem. Eksempler på antioxidanter er askorbinsyre, vitamin E og karotener.

Kemiske processer
Mad og drikke

nl:Vet#Bederf van vet
Fjernadgang.dk

Fjernadgang.dk er et netbibliotek med vejledninger og links til de enkelte bibliotekers elektroniske opslagsværker.	

De elektroniske opslagsværker er hovedsagelig engelsksprogede og er indholdsmæssigt på et højt fagligt niveau.

Til flere af opslagsværkerne er der udarbejdet vejledninger, både elektroniske vejledninger, der afspilles som film og vejledninger, der kan printes ud. 

Adgang til de elektroniske opslagsværker fås via CPR-nummer og den pinkode man får, når man bliver oprettet som bibliotekslåner. Der er adgang for alle til vejledningerne.

Siden drives af i fællesskab af bibliotekerne i Københavns og Frederiksberg Kommuner.

Eksterne henvisninger
Fjernadgang.dk 

Digitale biblioteker i Danmark
Radikal (kemi)

I kemi er et radikal eller et frit radikal betegnelsen for et atom eller en forbindelse som har en uparret elektron eller en ufuldstændig fyldt elektronskal. De uparrede elektroner er meget reaktive, og radikaler deltager derfor nemt i kemiske reaktioner. Radikaler har ingen ladning og deres reaktivitet er derfor ofte anderledes end lignende ioner.

Radikaler spiller en vigtig rolle i atmosfærekemi, polymerisering, blodplasmakemi og biokemi.

Frie radikaler kan opstå som et resultat af ultraviolet lys fra solen, ozon, ioniserende stråling, tobaksrøg, luftforurening osv., og kan i sidste ende være en vigtig faktor i udviklingen af kræft.
Det eneste kendte middel mod de frie radikaler, er antioxidanter.

Radikalkemi
Miljøkemi